Amper tyd om ore vir Luister FM te spits | News24
Amper tyd om ore vir Luister FM te spits
Die nuwe Afrikaanse gemeenskapsradiostasie, Luister! FM begin eersdaags vanuit Newtonpark in Port Elizabeth uitsaai. Die omroeperspan sluit ou bekendes en 'n klomp nuwe plaaslike aanbieders in. Jacques Kilian, Tanyia Hugo, Deon Pieterse en Adore Morg
LUISTER! FM 90.5 het ervare bekendes in die radiobedryf en talentvolle aspirant-omroepers saamgesnoer om van Julie af 'n splinternuwe klank vir Afrikaanses in en om die Baai te bring.
"Ons beoog om radio na 'n nuwe interaktiewe vlak te neem en om 'n luisterervaring te bied wat luisteraars keer-op-keer sal laat terugkom vir meer. Daar is beslis 'n behoefte vir meer Afrikaans in die beoogde uitsaaigebied," het veteraan RSG-omroeper, Fonnie du Plooy gesê.
Du Plooy gaan 'n nuwe program, Knip-oog Voor Slaaptyd op Luister! FM aanbied.
Hy was by die keuringsproses van omroepers betrokke en help ook met omroeper-opleiding.
LUISTER!FM 90.5 se programskedule sal binnekort aangekondig word. Volgens stasie-bestuurder, Sarel Botha, maak dit voorsiening vir 'n wye verskeidenheid belangstellingsvelde en sal dit fokus op musiek vir mense van 25 jaar en ouer. Daar word ook 'n spesiale program vir die jongklomp geskeduleer en 'n program vir kleuters. Lance James se bekende program, Keep it Country, sal ook weekliks uitgesaai word terwyl die kykNET-program, Jukeboks, via die senders van LUISTER!FM 90.5 gehoor sal kan word.
Nog 'n bekende wat as omroeper gaan optree, is Jaco van Deventer, ook bekend as Boetie Ossewa wat voorheen betrokke was by die Afrikaanse groep, DJ Ossewa. Dan is daar ook Jacques Kilian wat baie bekend is in Christelike kringe in Port Elizabeth en omgewing asook Sarel Botha en Adoré Morgan wat voorheen by ander plaaslike radiostasies betrokke was.
"Die Alberts Broers gaan Saterdagoggende vir heerlike plesier sorg soos net hulle kan. Verskeie nuwe stemme sal gehoor word en saam met die nuwe stemme is daar vars programidees om luisteraars te verras," het Botha gesê.
"Die pure lekkerte is dat daar 24 uur lank hoofsaaklik in Afrikaans uitgesaai sal word. Afrikaanses het reeds in die sosiale media en by wyse van ondersteunende petisie-lyste aangedui dat Port Elizabeth, Uitenhage en Despatch uitsien na hierdie nuwe radiostasie."
Die amptelike uitsaaidatum sal binnekort aankondig word.
Persone wat graag in verbinding met die stasie wil tree kan vir Sarel Botha kontak by sarel@luisterfm.co.za of skakel by 082 436 9790.